
A HCM megállapodás és alkalmazása, továbbfejlesztési lehetőségei a földi mozgószolgálat nemzetközi frekvenciakoordinációjában

Dolgozatom a vezeték nélküli és mobil távközlési rendszerek zavarmentes és spektrumhatékony használatának témakörén belül a nemzetközi frekvenciakoordinációval foglalkozik. Az elmúlt évtizedek során a modern hírközlő rendszerek elterjedésével jelentősen megnőtt a vezeték nélküli szolgálatok és szolgáltatások frekvenciaigénye, amely arra sarkallja a nemzeti és nemzetközi szervezeteket, hogy a rendelkezésre álló frekvenciakészletet hatékonyan használják fel, osszák ki a szolgáltatók és a felhasználók számára egyaránt úgy, hogy az állomások a lehető legkisebb mértékben okozzanak és szenvedjenek el káros zavarást az összeköttetések minőségének biztosítása érdekében. A vezeték nélküli technológiák számtalan előnye mellett számolni kell azzal, hogy a határon belüli szabályozáson és tervezésen kívül szükség van összehangolt nemzetközi együttműködésre, hiszen a hullámterjedés nem ismer országhatárokat. A feladat tehát kettős: egyrészt nemzeti szinten szükséges megvizsgálni, hogy az adott paraméterek mellett üzembe lehet-e helyezni az állomást, másrészt nemzetközi egyeztetések útján meg kell bizonyosodni arról is, hogy az nem okoz, és annak nem okoznak interferenciát a szomszédos országok állomásai. Dolgozatomban bemutatom a kijelölt, állomásokhoz rendelt frekvenciák nemzetközi koordinációját a földi mozgószolgálat és állandóhelyű szolgálat vonatkozásában általánosan, valamint egy konkrét koordinációs példán keresztül is, továbbá a spektrum gazdaságosabb felhasználásának érdekében felvázolok egy lehetséges megoldást a jelenleg érvényes, a koordináció során felhasznált számítási módszer kibővítésére a földi mozgószolgálattal kapcsolatban.



